गुवाहाटी , 1 डिसेम्बरःबिटिसिआव दासान्दि बिसायख'थिखौ लानानै गुबुन गुबुन राजखान्थि दोलोफोरनि फोसावदिंनायजों ओन्सोलनि बिसायख'थियारि थासारिआ दुंहाव जानानै दङ । समबारखालि 25 नं बागानपारा बियाबनि बिजेपि दोलोनि बिजाथि आरति बरदलैनि जानानै बिसायख'थि फोसावदिंफैदों बिजेपिनि राइज्योयारि आफादगिरि रन्जित कुमार दासआ । फोसावदिंनाय मेलआव आफादगिरि दासआ गोबां बाथ्राफोर फोरमायथियो । खौरांगिरिनि सोंनायनि फिनआव आफादगिरि दासआ बुङोदि , फैगौ बिटिसि बिसायख'थिनि फोसावदिंनाय मेलफोराव हाग्रामा महिलारि आरो हिमन्त बिश्व शर्माआ सासेआ गुबुन सासेखौ मावजि , मोख्रा , सियाल बायदि सोदोब बाहायनानै बिबुंथिजों सोंखारिलायनानै गाग्लोबलायदोंमोन । जिब जुनातनि मुं लानानै बिबुंथिजों गाग्लोबलायनाय जाथायखौ फिनजाथाय होनानै रन्जित कुमार दासआ बुङोदि , हिमन्त आरो हाग्रामाआ बेफोर बादि सोदोब बाहायैआनो गाहाम । लोगोसे दासआ बुंबावोदि , बिश्वजित दैमारिआ बिटिसिनि गाहाय खुंगिरि सिफ जाया , नाथाय बिजेपि दोलोनिफ्राय पार्लियामेन्टयाव राइज्यो सभानि एमपिसो जागोन । बे खेबनि बिटिसि बिसायख'थियाव देरहानानै बिजेपि सरकार जायोब्ला बर' हारिनिफ्रायनो गाहाय खुंगिरि सिफ जागोन आरो गुबुन अबर' हारिनिफ्राय लेडाइ गाहाय एबा डिपुटि सिफ जागोन होन्नानै रोखा खालामनानै होयो । 
बिटिआरनि चीफआ बर' निफ्रायनो जागोन , अबर' निफ्राय डिपुटि सिफ जागोन : रन्जित दास